Moenie die krag van gebed onderskat nie - Suider Kruis
Home » Moenie die krag van gebed onderskat nie
Posted on 7 Maart 2021 5 Maart 2021 by Pastoor Nico Visagie
As ek moet vra hoeveel van julle die krag van gebed verstaan, dink ek daar gaan maar baie min wees wat werklik gaan weet.
Ek sê dit, want die kerke vandag is nie meer soos dit 20 jaar gelede was nie. Dit is ongelukkig 'n teken van die tyd waarin ons is, want Jesus het ons gewaarsku dat dit gaan gebeur. Ek is dus geensins besig om te oordeel nie!
Ek kan egter sê dat om in 'n kerk te wees waar die Gees van God vrylik beweeg, 'n ondervinding is wat jy vir niemand kan beskryf nie. Om te sien hoe die Gees mense genees van hulle kwale, hoe mense wat nie sonder 'n bril kan lees nie, skielik hulle Bybels oop maak en lees sonder daardie bril, hoe mense wat nie kan loop nie, opspring en hardloop; dis wat die Gees van God kan doen! Dit is die krag van gebed daardie!
Vandag sien jy dit nie meer nie en ek mis daardie tye so baie. Nee, hierdie was in die tyd voor mense hierdie goed vir die skyn gedoen het net om hulleself te verryk…
Ons gebede hier op aarde is kragtig, want dit hou die volle geweld van satan se mag op aarde terug. Ons is die rede waarom satan nie toegelaat word om te kan doen wat hy wil nie. Ons gebede is die rede waarom die wegraping nog nie plaasgevind het nie. Ons gebede is wat God die Vader elke slag oortuig om die verdrukking op aarde met sekondes uit te stel.
"Want die verborgenheid van die ongeregtigheid is al aan die werk, net totdat hy wat nou teëhou, uit die weg geruim is;" (2 Tessalonisense 2:7)
Waarvan word hier gepraat? Die skrywer praat hier van die koms van die Antichris en die begin van die verdrukking. Ons en ons gebede is wat daardie proses keer om te begin. Solank ons op aarde is, kan die Antichris nie sy verskyning maak of die verdrukking begin nie. Die wegraping moet eers plaasvind voor die Bedeling van Genade waarin ons nou is tot 'n einde gebring kan word en die Bedeling van die Oordeel kan begin.
Moet dus nie daardie gebed wat jy in die oggend of in die aand saam met jou Skriflesing doen gering ag nie, want dis alles behalwe gering! Jesus self sê in Lukas 11:10 "Want elkeen wat bid, ontvang; en hy wat soek, vind; en vir hom wat klop, sal oopgemaak word." As jy bid en vra, SAL jou ontvang! Prys die Naam van Jesus!
Moet dus nie jou gebed afskeep nie! Gesels met Jesus! Hy wil jou so graag beter leer ken en Hy wil so baie graag deel van jou lewe en elke besluit wat jy maak wees. Moet Hom nie daardie voorreg ontneem nie.
Tagged gebed, gees van god, genesing.
← Laat julle heupe omgord wees…
Moenie verskrik word nie →
7 Maart 2021 at 07:11
Amen! Baie dankies vir die boodskap en, bevestiging – ons elkeen wat op Jesus Christus wag en dag en nag bid vir geliefde mense se (terugkeer na) bekering het dit só nodig!